דנטה אקסום

דנטה אקסום (באנגלית: Dante Exum; נולד ב-13 ביולי 1995) הוא כדורסלן אוסטרלי, המשחק בעמדת הרכז ב-דאלאס מאבריקס מליגת ה-NBA. אקסום נולד במלבורן שבמדינת ויקטוריה, אוסטרליה. אביו, ססיל, זכה בשנת 1982 באליפות טורניר המכללות כשחקן אוניברסיטת קרוליינה הצפונית, לצד מייקל ג'ורדן, ג'יימס וורת'י וסם פרקינס. לאחר מכן עבר ססיל להתגורר באוסטרליה, ושיחק בליגת העל האוסטרלית בין השנים 1989–1996. בשנת 2013 הוביל דנטה את קבוצת הכדורסל של "תיכון לייק ג'ינינדרה" שבקנברה לזכייה באליפות התיכונים של אוסטרליה. באותה שנה השתתף במשחק נייקי הופ סאמיט כשחקן "נבחרת העולם", עבורה קלע 16 נקודות בניצחונה על "נבחרת ארצות הברית". בדראפט ה-NBA‏ 2014 נלקח אקסום בבחירה החמישית, על ידי יוטה ג'אז. לאורך עונת הרוקי שלו רשם ממוצעים של 4.8 נקודות ו-2.4 אסיסטים למשחק, ובמהלכה השתתף במשחק הכוכבים העולים כשחקן "נבחרת העולם". באוגוסט 2015 סבל מקרע ברצועה הצולבת הקדמית של רגלו השמאלית, אשר אילץ אותו להחמיץ את כל עונת 2015/2016. באוקטובר 2017 עבר ניתוח בכתפו השמאלית, אשר בגינו החמיץ את 68 המשחקים הראשונים של קבוצתו בעונת 2017/2018. ביולי 2018 חתם אקסום על הארכת חוזה בסך כ-33 מיליון דולר לשלוש עונות נוספות ביוטה. בינואר 2019, לאחר 39 משחקים בעונת 2018/2019, סבל מנקע בקרסול אשר השבית אותו ממשחק למשך כחודשיים. שלושה משחקים לאחר חזרתו נודע כי יחמיץ את כל המשך העונה בעקבות קרע בגיד הפיקה של ברכו הימנית. בדצמבר 2019, לאחר כחמש וחצי עונות ביוטה, הועבר יחד עם שתי בחירות דראפט עתידיות לקליבלנד קאבלירס, בתמורה לג'ורדן קלארקסון. במשחקו השישי עם הקאבלירס, ב-5 בינואר 2020, קלע שיא קריירה של 28 נקודות מול מינסוטה טימברוולבס. ב-13 בינואר 2021 הועבר אקסום ליוסטון רוקטס, כחלק מטרייד מרובע במסגרתו נשלח ג'יימס הארדן (מיוסטון) לברוקלין נטס אך לא שותף בשל פציעות. בספטמבר אותה שנה חתם על חוזה חדש ברוקטס, אך שוחרר באוקטובר 2021 מבלי ששיחק. ב-7 בדצמבר 2021 חתם אקסום בברצלונה, המשחקת בליגת העל הספרדית וביורוליג. ב-10 ביולי 2022 חתם אקסום בפרטיזן בלגרד ממליגת העל הסרבית, הליגה האדריאטית והיורוליג. בשנת 2012 השתתף אקסום בגביע העולם בכדורסל עד גיל 17 כשחקן נבחרת אוסטרליה. אקסום הוביל את נבחרתו לזכייה במדליית הכסף עם 17.2 נקודות בממוצע למשחק, ובסיום הטורניר נבחר לחמישייה המצטיינת. בשנת 2013 הוביל את אוסטרליה למקום הרביעי בגביע העולם בכדורסל עד גיל 19, ונבחר בשנית לחמישיית הטורניר לאחר שרשם ממוצעים של 18.2 נקודות ו-3.8 אסיסטים למשחק. בקיץ 2013 שיחק לראשונה גם במדי נבחרת אוסטרליה הבוגרת, בטורניר אליפות אוקיאניה, וזכה עמה במדליית הכסף. בגביע העולם בכדורסל 2014 סיים אקסום עם נבחרתו במקום ה-12 (מתוך 24). מדיה וקבצים בנושא דנטה אקסום בוויקישיתוף דנטה אקסום, ברשת החברתית אקס (טוויטר) דנטה אקסום, ברשת החברתית אינסטגרם פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN סקאוטים מה-NBA עוקבים אחרי אקסום, באתר heraldsun.com,‏ 3 באוגוסט 2013 תיכון לייק ג'ינינדרה זוכה באליפות אוסטרליה, באתר australia.basketball,‏ 6 בדצמבר 2013 סיכום משחק נייקי הופ סאמיט 2013, באתר draftexpress.com,‏ 21 באפריל 2013 רשימת הנבחרים בדראפט 2014, באתר basketball-reference.com עדכון מצבו של אקסום, באתר יוטה ג'אז, 3 בספטמבר 2015 סיכום משחק החזרה של אקסום מול הסאנס, באתר ESPN,‏ 16 במרץ 2018 אקסום מסכם על הארכת חוזה ביוטה, באתר bleacherreport.com,‏ 4 ביולי 2018 סיכום משחק החזרה של אקסום מול הת'אנדר, באתר ESPN,‏ 12 במרץ 2019 עדכון מצבו של אקסום, באתר יוטה ג'אז, 15 במרץ 2019 קליבלנד מצרפת את אקסום, באתר הקבוצה, 24 בדצמבר 2019 סיכום המשחק בין קליבלנד למינסוטה, באתר ESPN,‏ 5 בינואר 2020 במקום קלאתיס? ברצלונה החתימה את דנטה אקסום עד סוף פברואר, באתר וואלה, 7 בדצמבר 2021 פרופיל, באתר ארכיון פיב"א